হামাসের উপর হামলা ব্যাপকতর হবে, জানাল ইজরায়েল

ওয়েব ডেস্ক: গাজা স্ট্রিপে (Gaza) হামাস (Hamas) গোষ্ঠীকে দমনে আরও কড়া হতে চলেছে ইজরায়েল (Israel)। মঙ্গলবার সাতসকালে সে দেশের প্রধানমন্ত্রীর দফতর থেকে এমনই ঘোষণা করা হল। গাজা উপত্যকায় হামাস সংগঠনের বিরুদ্ধে কঠোর ব্যবস্থা নেওয়ার জন্য আইডিএফকে (IDF) নির্দেশ দিয়েছেন ইজরায়েলের প্রধানমন্ত্রী বেঞ্জামিন নেতানিয়াহু (Benjamin Netanyahu) এবং প্রতিরক্ষামন্ত্রী ইজরায়েল কাটজ।

এই বিবৃতিতে বলা হল, হামাস বারবার ইজরায়েলি বন্দিদের মুক্তি দিতে অস্বীকার করেছে। সেই সঙ্গে আমেরিকার প্রেসিডেন্সিয়াল দূত স্টিভ উইটকফ এবং মধ্যস্থতাকারীদের সমস্ত প্রস্তাব প্রত্যাখ্যান করেছে। সেই কারণেই প্যালেস্তিনীয় রাজনৈতিক-সামরিক গোষ্ঠীর উপর আক্রমণ আরও জোরালো করার সিদ্ধান্ত নেওয়া হয়েছে।

আরও পড়ুন: পৃথিবীতে ফিরে কেমন অনুভূতি হবে সুনীতা উইলিয়ামসের?

এই মুহূর্তে, গাজা উপত্যকা জুড়ে হামাস সংগঠনের লক্ষ্যবস্তুতে আক্রমণ করছে আইডিএফ যাতে রাজনৈতিক স্তরে নির্ধারিত যুদ্ধের লক্ষ্য অর্জন করা যায়। সেই লক্ষ্যের মধ্যে রয়েছে ইজরায়েলের সমস্ত বন্দিদের মুক্তি, জীবিত এবং মৃত।

প্রধানমন্ত্রীর দফতর থেকে বলা হল, ইজরায়েল এবার থেকে হামাসের উপর আরও ব্যাপক সামরিক শক্তি নিয়ে আঘাত হানবে। নতুন করে আক্রমণের পরিকল্পনা ছকে নিয়েছিল ইজরায়েলের প্রতিরক্ষা বাহিনী। গত সপ্তাহান্তে তা অনুমোদন করে নেতানিয়াহুর সরকারের রাজনৈতিক মাথারা।